ምክርቤቱ ሆስፒታሎች ሰፊ የፋይናንስ መመሪያ ጥሰት እንደሚስተዋልባቸው አስታወቀ
የቅዱስ ጳውሎስና አማኑኤል ስፔሻላይዝድ ሆስፒታሎች ሰፊ የፋይናንስ መመሪያ ጥሰት እንደሚስተዋልባቸው የህዝብ ተወካዮች ምክር ቤት ገለጸ።የጤና ጥበቃ ሚኒስቴር ለተቋማቱ እያደረገ ያለው ድጋፍና ክትትል የላላ መሆኑ ለችግሩ መፈጠር ትልቁን ድርሻ የሚይዝ በመሆኑ ሊታረም ይገባል ብሏል።  የምክር ቤቱ የመንግሥት ወጪ አስተዳደርና ቁጥጥር ጉዳዮች ቋሚ ኮሚቴ የቅዱስ ጳውሎስ ሆስፒታል ሚሊኒየም ሜዲካል ኮሌጅና የአማኑኤል ስፔሻላይዝድ የአዕምሮ ሆስፒታሎችን የ2007 ዓመተ ምህረት የበጀት አጠቃቀም ሪፖርትን  ገምግሟል። የፌደራል ዋና ኦዲተር በተቋማቱ ይስተዋላሉ ያላቸውን ችግሮች ያቀረበ ሲሆን የቋሚ ኮሚቴው አባላት በሆስፒታሎቹ አሰራር ዙሪያ ሊስተካከሉ ይገባል ያሏቸውን ጉዳዮች አንስተዋል።በዚሁ መሰረት የጳውሎስ ሆስፒታል መመሪያው ከሚፈቅደው ውጪ ከሐምሌ 1 ቀን  2006 ዓመተ ምህረት ጀምሮ እስከ 2007 ዓ.ም በአጠቃላይ ከ 1  ሚሊዮን ብር በላይ የትርፍ ሰዓት ክፍያ ፈጽሞ ተገኝቷል፡፡ከህንጻ ግንባታ ጋር ተያይዞም የተጨማሪ ግንባታ  ወጪ ከ 30 በመቶ መብለጥ እንደሌለበት መመሪያው ቢያስቀምጥም ሆስፒታሉ ለተለያዩ ህንጻ ተቋራጮች ከተጠቀሰው በላይ ከፍሎ መገኘቱ ተረጋግጧል።የአማኑኤል ሆስፒታል ደግሞ የትምህርት ምርምር እውቅና ሳይኖረው የጎንደር ዩኒቨርስቲን የምርምርና ስልጠና መመሪያን በመከተል በተመሳሳይ ከ1 ነጥብ 2 ሚሊዮን ብር በላይ የትርፍ ሰዓት ክፍያ መክፈሉ ተገቢ እንዳልሆነ ቋሚ ኮሚቴው ገምግሟል።   በአዲስ አበባ ኮተቤ አካባቢ እየተገነባ ያለው የአዕምሮ ጠቅላላ ሆስፒታል ግንባታ ከታቀደው በላይ ክፍያ መፈጸሙ ሆስፒታሉ የተገኘበት ሌላው ችግር መሆኑ ተነስቷል።በጀትን ከተፈቀደው በላይና በታች መጠቀም፣ የግንባታ ውል ስምምነት ከመደረጉ በፊት ክፍያ መፈጸም በተቋማቱ ላይ ከታዩ ክፍተቶች መካከል ዋነኞቹ ናቸው ነው ያለው ።   የጳውሎስ ሆስፒታል የፋይናንስና ግዥ ተጠባባቂ ዳይሬክተር ወይዘሮ ዓለምጸሐይ ወርቁ ከቋሚ ኮሚቴው ለተነሱላቸው ጥያቄዎች በሰጡት ማብራሪያ ምክር ቤቱ ከዚህ በፊት በሰጠው አስተያየት መሰረት ሆስፒታሉ የህግ ጥሰቶችን ለማስተካከል የማሻሻያ እርምጃዎችን እንደወሰደ ገልጸዋል። የመመሪያ ስርዓቱን በአግባቡ ተግባራዊ ለማድረግም ሆስፒታሉ የገቢ ዕቅድ በማዘጋጀት ከ 2007 ዓ.ም ጀምሮ ተግባራዊ አድርጓል ብለዋል።''የትርፍ ሰዓት ክፍያው የተፈጸመው የጠቅላይ ሚኒስትር ጽህፈት ቤት ያወጣውን የከፍተኛ ትምህርት ተቋማት ትርፍ ሰዓት አከፋፈል መመሪያ ነው የተጠቀምነው'' ነው ያሉት ዳይሬክተሯ። እንደ ወይዘሮ ዓለምፀሀይ ገለጻ የትርፍ ሰዓት ክፍያው ዘላቂ መፍትሄ እስኪያገኝ ድረስ እንዲቋረጥ መደረጉንም ነው ያሰታወቁት።የአማኑኤል ሆስፒታል የህክምና ዳይሬክተር ዶክተር ዳዊት አሰፋ  በበኩላቸው በኮተቤ እየተገነባ ላለው ህንጻ  የዲዛይን ለውጥ መደረጉና የግንባታ ጊዜ መጓተቱ  ተጨማሪ ወጪ ክፍያ እንዲፈጠር አድርጓል ብለዋል ።  የሆስፒታሉ የትርፍ ሰዓት ክፍያ መመሪያውን እንዲከተል ለማድረግ ከሚመለከታቸው አካላት ጋር በቅንጅት እንሰራለን ያሉት ዶክተር ዳዊት በዚህ በኩል የጤና ጥበቃ ሚኒስቴር ትኩረት ሰጥቶ እንዲሰራ ለማድረግ ግፊት እያደረጉ መሆኑን ለቋሚ ኮሚቴው አብራርተዋል።የቋሚ ኮሚቴው ሰብሳቢ አምባሳደር መስፍን ቸርነት በበኩላቸው ተቋማቱ የውስጥ ኦዲት ቁጥጥር ስርዓታቸው ደካማ በመሆኑ ሊሻሻል ይገባል ሲሉ ነው ያስጠነቀቁት ።''ተጨማሪ ወጪ የወጣባቸው ግንባታዎች ምክንያት በአግባቡ በጥናት ለይቶ በቀጣይ መሰል ችግሮች እንዳይከሰቱ መስራት ይገባልም ነው'' ያሉት።ተደጋጋሚ የኦዲት ግኝቶች ላይ የማስተካከያ እርምጃዎችን ያለመውሰድ ችግሮች መኖራቸውን የጠቀሱት አምባሳደሩ በቀጣይ ችግሮቹ ፈጥነው ሊሻሻሉ እንደሚገባ አሳስበዋል።የጤና ጥበቃ ሚኒስቴር ሆስፒታሎቹ የሚገጥሟቸውን ችግሮች ተቀራርቦ መፍታት ላይ ክፍተት እንደሚታይበት የተናገሩት ሰብሳቢው ተቋማቱን ሚኒስቴሩ ተከታትሎ ሊደግፋቸው እንደሚገባ አመልክተዋል-(ኢዜአ) ።